ถอยปิกอัพขยี้เก๋ง คลิปยัน ดีเจ คนดังเจตนา
ขับเบียดกันมีเหตุท้าทายบนถนน คู่กรณีลงไปหากลับไม่ยอมเจรจา รอทีเผลอเล่นงาน-โดนโพสต์แฉ,ดีเจเก่ง คลื่นวิทยุดัง ขับรถกระบะเบียดกับคู่กรณีรถเก๋งยาริส ต่างคนต่างไม่ยอม ชูนิ้วท้าทายกันมาตลอดตั้งแต่บนถนนวิภาวดี-รังสิต จนเข้าถนนมิตรไมตรีพอถึงจังหวะรถจอดติด เจ้าของรถเก๋งที่จอดอยู่ด้านหลังไม่พอใจเปิดประตูลงไปท้าทาย แต่ดีเจคนดังไม่ยอมลงจากรถ พอเห็นได้จังหวะคู่กรณีเดินกลับเข้ารถ ถือโอกาสถอยรถชนหน้ารถเก๋งอย่างจังถึง 2 ครั้ง แล้วโพสต์คลิปลงเฟซบุ๊กอ้างถูกรถเก๋งชนท้าย สุดท้ายเรื่องถึงตำรวจ พยานหลักฐานมัดยอมชดใช้ค่าเสียหายแต่โดยดี,ชาวเน็ตกระหน่ำเฟซบุ๊ก ดีเจคลื่นวิทยุดังหลังโพสต์คลิปเหตุรถชนกัน ที่ถนนมิตรไมตรี ย่านดินแดง ลงในเฟซบุ๊ก จนถึงขั้นลงจากรถมาท้าทายกัน ก่อนดีเจคนดังจะถอยรถชนคู่กรณี แล้วออกคลิปขอความเป็นธรรมอ้างรถเก๋งคู่กรณีโมโหขับชนท้าย เปิดเผยขึ้น เมื่อเวลา 10.00 น.วันที่ 8 ม.ค. ร.ต.ท.สุภกร แสงจันทร์ พงส.สน.ดินแดง รับแจ้งเหตุอุบัติเหตุรถชนและมีการทะเลาะวิวาท ที่บริเวณถนนมิตรไมตรี ใกล้เคียงกับปั๊ม ปตท. แขวงและเขตดินแดง กทม.จึงรีบรุดไปตรวจสอบ,ที่เกิดเหตุพบรถกระบะไฮลักซ์ วีโก้ สีดำ ทะเบียน ฌล 9645 กรุงเทพมหานคร มีนายภัทรศักดิ์ เทียมประเสริฐ อายุ 35 ปี ดีเจคลื่นวิทยุสวีท 89.5 เมกกะเฮิร์ตเป็นผู้ขับ สภาพรถด้านท้ายกระบะเสยทับ อยู่บนกระโปรงหน้ารถเก๋งโตโยต้า ยาริส สีแดง ทะเบียน กษ 8399 ขอนแก่น มีนายกวินกาญจน์ ศรีฤาชา อายุ 32 ปี เป็นเจ้าของรถ เจ้าหน้าที่ตำรวจจึงนำตัวทั้งคู่มาสอบปากคำที่ สน.ดินแดง เพื่อตกลงในเรื่องที่เกิดขึ้น,จากการสอบปากคำทั้งคู่พบว่า รถกระบะกับรถเก๋งขับเบียดตามกันมาจากถนนวิภาวดีรังสิตขาเข้า ก่อนจะเลี้ยวซ้ายเข้าถนนมิตรไมตรี ระหว่างทางมีการชี้นิ้วท้าทายกันตลอดทาง จนมาจอดติดกันที่จุดเกิดเหตุ นายกวินกาญจน์เปิดประตูลงจากรถเดินมาท้าทายนายภัทรศักดิ์ ซึ่งไม่ยอมลงจากรถกระบะ เนื่องจากกลัวว่าอีกฝ่ายจะมีอาวุธ จนสุดท้ายนายกวินกาญจน์เห็นคู่กรณีไม่ลงมาแน่จึงเดินกลับเข้าไปในรถ จังหวะนั้นนายภัทรศักดิ์ ที่นั่งอยู่ในรถกระบะได้ขับถอยมาชนรถเก๋งโตโยต้า ยาริส ของนายกวินกาญจน์ถึง 2 ครั้ง จนเจ้าหน้าที่ตำรวจเข้ามาระงับเหตุ,ร.ต.ท.สุภกรเปิดเผยว่า หลังจากนำตัวทั้งคู่มาสงบสติอารมณ์ที่ สน.ดินแดง จนเริ่มมีอารมณ์เย็นลงแล้ว เบื้องต้นได้แจ้งข้อหาทำให้เสียทรัพย์แก่นายภัทรศักดิ์ไว้ก่อน ซึ่งนายภัทรศักดิ์ก็ยอมชดใช้ค่าเสียหายกับคู่กรณีแต่โดยดี โดยจะมีการตีราคาค่าเสียหายกันอีกครั้ง เจ้าหน้าที่จึงลงบันทึกประจำวันไว้เป็นหลักฐาน ก่อนจะปล่อยตัวทั้งสองคนไปเนื่องจากเป็นคดีที่ยอมความกันได้และนายกวินกาญจน์ไม่เอาเรื่องติดใจเนื่องจากนายภัทรศักดิ์ ยอมชดใช้ค่าเสียหายให้ทั้งหมด,จากนั้นช่วงบ่ายในโลกโซเชียลเน็ตเวิร์กได้มีผู้ใช้เฟซบุ๊กชื่อว่า Body-boy Sawangarom โพสต์คลิปซึ่งมีข้อความบรรยายว่า เหตุนี้เกิดขึ้นบริเวณถนนมิตรไมตรี ทางเข้าสนามกีฬาไทย-ญี่ปุ่นดินแดง เหตุเพราะจะแซงกันเข้าแค่นั้น โดยเป็นภาพเหตุการณ์รถยนต์ 2 คัน คันแรกเป็นรถกระบะสีดำ อีกคันเป็นรถเก๋ง สีแดง โดยรถกระบะสีดำที่จอดอยู่กลางถนนด้านหน้ารถเก๋งคันสีแดง ได้ใส่เกียร์ถอยหลังพุ่งชนเข้าที่ด้านหน้ารถเก๋งคันสีแดงที่จอดต่อท้ายอยู่อย่างแรงถึง 2 ครั้ง จนท้ายรถกระบะขึ้นไปเกยอยู่บนฝากระโปรงด้านหน้ารถเก๋ง ก่อนที่คนขับรถกระบะ ลักษณะเป็นชายวัยรุ่นหน้าตาดี สวมเสื้อโปโลสีน้ำเงิน นุ่งกางเกงขาสั้นสีน้ำตาล ในมือถือประแจเหล็กไขนอตล้อ กำลังยืนท้าทายประจันหน้าอยู่กับคนขับรถเก๋งคู่กรณีที่ใส่เสื้อเชิ้ตแขนยาวสีเทา นุ่งกางเกงสแล็กสีดำ กระทั่งมีชาวบ้านและวิน จยย.ในละแวกนั้น ช่วยมากันตัวชายคนขับรถเก๋งออกไป หลังจากมีการเผยแพร่ในเฟซบุ๊กแล้ว ปรากฏว่ามีผู้เข้ามาชมมากถึงแสนกว่าคน ส่วนใหญ่เป็นการด่า ประชดประชันในทางเสียหายต่างๆ นานา กับเหตุการณ์ที่เกิดขึ้นในครั้งนี้,ผู้สื่อข่าวรายงานว่า ล่าสุดในโลกโซเชียลเน็ตเวิร์ก ยังคงมีผู้โพสต์ความเห็นในเรื่องนี้กันอย่างกว้างขวางหลากหลายกลุ่ม ส่วนใหญ่เป็นไปในทางต่อว่า สร้างภาพ ประชดประชันต่างๆนานา รวมทั้งยังมีการรวบรวมเหตุการณ์ต่างๆที่นายภัทรศักดิ์เคยทำไว้ในลักษณะเดียวกันกับเหตุการณ์วันนี้มาลงประจานกันอย่างต่อเนื่อง โดยดีเจคนดังได้มีการโต้ตอบผู้ที่โพสต์ลงในเฟซบุ๊กว่า คลิปที่ลงในยูไลค์เป็นการตัดต่อ ไม่เป็นความจริง ทำให้ได้รับความเสียหาย ทั้งที่เป็นฝ่ายถูกกระทำ รวมทั้งยังโพสต์ต่ออีกว่าจะเอาคืนพวกที่ต่อว่าทั้งหมดอีกด้วย นอกจากนี้ แฟนเพจ เอฟเอ็ม 89.5 สถานีวิทยุราชมงคล หรือ 89.5 สวีท เอฟเอ็ม ได้ลงประกาศชี้แจงกรณีคลิปที่ออกมาว่า สถานีวิทยุกระจายเสียงมหาวิทยาลัยเทคโนโลยีราชมงคลธัญบุรี ขอชี้แจงกรณีเหตุการณ์ของนักจัดรายการวิทยุของสถานี ว่า ทางสถานีได้ทราบเหตุการณ์ดังกล่าว และได้มีคำสั่งไม่ให้นักจัดรายการดังกล่าว จัดรายการในสถานีวิทยุตั้งแต่บัดนี้ต่อไป จึงเรียนมาเพื่อทราบ สถานีวิทยุกระจายเสียงเทคโนโลยีราชมงคลธัญบุรี ลงวันที่ 8 มกราคม 2559
ดีเจเก่ง คลื่นวิทยุดัง ขับรถกระบะเบียดกับคู่กรณีรถเก๋งยาริส ต่างคนต่างไม่ยอม ชูนิ้วท้าทายกันมาตลอดตั้งแต่บนถนนวิภาวดี-รังสิต จนเข้าถนนมิตรไมตรีพอถึงจังหวะรถจอดติด เจ้าของรถเก๋งที่จอดอยู่ด้านหลังไม่พอใจเปิดประตูลงไปท้าทาย
ข่าวหน้า1,ดีเจเก่ง,ขับรถกระบะเบียด,รถเก๋ง,ยาริส,อุบัติเหตุ,รถชน,การทะเลาะวิวาท,ข่าว,ไทยรัฐฉบับพิมพ์